เป้า 1,300 จุด ?
*ทุกครั้งที่ตลาดหุ้นต่างประเทศพากันทะยานขึ้นแดนบวกอย่างร้อนแรง ตลาดหุ้นไทยมักได้รับอานิสงส์ผลบุญดังกล่าวด้วยเป็นประจำ จนทำให้นักเล่นเดินหน้าเคาะขวาแบบสุดซอย เพราะมองเกมหุ้นเที่ยวนี้เน้นไปที่เรื่องเทรดดิ้งเป็นหลัก จึงไม่มีเวลาอิดออดอะไรทั้งนั้น วันนี้ถึงเห็นดัชนีพุ่งขึ้นมายืนปิดที่ 1,287.30 จุด บวกไป 21.28 จุด ด้วยมูลค่าการซื้อขาย 5.68 หมื่นล้านบาทไงล่ะจ๊ะ
11 พ.ค. 2563

เจาะกระดาน : โมนิก้าและทีมงาน
*ทุกครั้งที่ตลาดหุ้นต่างประเทศพากันทะยานขึ้นแดนบวกอย่างร้อนแรง ตลาดหุ้นไทยมักได้รับอานิสงส์ผลบุญดังกล่าวด้วยเป็นประจำ จนทำให้นักเล่นเดินหน้าเคาะขวาแบบสุดซอย เพราะมองเกมหุ้นเที่ยวนี้เน้นไปที่เรื่องเทรดดิ้งเป็นหลัก จึงไม่มีเวลาอิดออดอะไรทั้งนั้น วันนี้ถึงเห็นดัชนีพุ่งขึ้นมายืนปิดที่ 1,287.30 จุด บวกไป 21.28 จุด ด้วยมูลค่าการซื้อขาย 5.68 หมื่นล้านบาทไงล่ะจ๊ะ
*ประเด็นดังกล่าวก่อให้เกิดคำถามตามหลังว่า เที่ยวนี้ดัชนีจะวิ่งทะลุ 1,300 จุดไหม ? เพราะอารมณ์ของนักเล่นคึกคักมากกว่าปกติ และมีความหวังที่จะได้เห็นปรากฏการณ์ใหม่ ๆ ที่สวยสดงดงามกว่าเดิม “โมนิก้า” เลยถือโอกาสอวยพรให้สำเร็จดังใจหมายกันทุกคน บวกกับห้วงเวลานี้ความฮึกเหิมมาแบบจัดเต็มกันทุกคน จึงไม่มีประโยชน์ที่เดี๊ยนจะทำตัวฝืนกระแสชาวหุ้น ก็ในเมื่อเห็นกันทนโท่ว่า “หมูเขาจะหาม อย่าเอาคานเข้าไปสอด” นะตัวเอง
*ด้วยสถานการณ์ดังกล่าวทำให้นักเล่นมองเรื่องร้ายกำลังเคลื่อนผ่านไปอย่างช้า ๆ และราคาหุ้นในกระดานได้ตอบรับกับประเด็นดังกล่าวเป็นที่เรียบร้อย นักเล่นเลยเอาประเด็นการผ่านจุดต่ำสุดของการทำธุรกิจมาเป็นธงนำในการเล่นหุ้น “โมนิก้า” ถึงอยากให้นักเล่นเข้าใจการเล่นหุ้นเที่ยวนี้ล้วนขึ้นอยู่กับเหตุการณ์ในแต่ละวันออกไปในทางไหน ? ซึ่งเป็นเรื่องที่แฟนคลับต้องเกาะติดสถานการณ์กันเอาเองนะคะ
*เหมือนกับการพุ่งพรวดของหุ้น PTTGC จนสุดท้ายขึ้นมายืนปิดที่ระดับ 40.50 บาท บวกไป 2 บาท หรือขึ้นไป 5.20% ด้วยมูลค่าการซื้อขาย 3.04 พันล้านบาท ล้วนมาจากความหวังเกี่ยวกับผลงานในอนาคตจะออกมาดี หลังราคาน้ำมันดิบในตลาดโลกเริ่มฟื้นตัวขึ้นอย่างช้า ๆ ย่อมกลายเป็นจังหวะที่นักเล่นต้องโหนกระแสให้ทัน เพราะหุ้นไม่น่าจะหยุดขึ้นเพียงแค่เท่านี้กระมัง!
*เช่นเดียวกับในรายของ CPALL กระชากขึ้นอย่างร้อนแรง พร้อมด้วยวอลุ่มซัพพอร์ตอย่างเต็มที่ “โมนิก้า” ถึงมองการขึ้นมาปิดที่ 74 บาท บวกไป 2 บาท หรือขึ้นไป 2.80% ด้วยมูลค่าการซื้อขาย 2.68 พันล้านบาท น่าจะเป็นช็อตที่ควรตามไปดูยาว ๆ เพราะสเต็ปการขึ้นเที่ยวนี้มีอะไรน่าสนใจเยอะแยะไปหมด บวกกับในมุมที่หุ้นเพิ่งทะยานขึ้นอย่างเป็นทางการแค่ 2 วัน เท่ากับเป็นการส่งสัญญาณให้รู้ว่าความเสี่ยงยังมีไม่มากนะคะ
*อีกรายที่มีความเสี่ยงต่ำและโอกาสเติบโตได้เรื่อย ๆ “โมนิก้า” คงให้ความสำคัญกับ BGRIM เป็นรายถัดมาในทันที และไม่จำเป็นต้องอธิบายถึงเหตุผลต่าง ๆ ให้เสียเวลา เพราะเพียงแค่ลุ้นให้หุ้นขึ้นไปยืนเหนือแนวต้าน 46 บาทสำเร็จ ก็มีโอกาสขึ้นไปตั้งฐานบริเวณ 50 บาทอีกรอบ เดี๊ยนถึงมองการยืนปิดที่ 45.50 บาท บวกไป 2.50 บาท หรือขึ้นไป 5.80% ด้วยมูลค่าการซื้อขาย 922 ล้านบาท มันเป็นจังหวะของการไหลตามน้ำเจ้าค่ะ
*คล้ายกับกรณีของ CBG กระชากขึ้นมาปิดที่ 84.25 บาท บวกไป 6.25 บาท หรือขึ้นไป 8% ด้วยมูลค่าการซื้อขาย 757 ล้านบาท ย่อมเป็นเกมของพวกกองทุนเข้ามาดันหุ้นอีกครั้ง และครั้งนี้คงต้องการดันให้ถึง 90 บาทกระมัง เที่ยวนี้ถึงเห็นวอลุ่มอัดเข้ามาแน่นจริง ๆ “โมนิก้า” ถึงต้องไหลไปตามเกมกับเขาหน่อย เดี๋ยวจะหาว่าไม่อินเทรนด์กับเขาเลย จึงขอให้แฟนคลับตัดสินใจกันเอาเองนะคะ
*มาดี มาสวย มาเต็ม “โมนิก้า” คงมองไปที่หุ้น RBF เพื่อชี้ให้เห็นการทะยานขึ้นเที่ยวนี้มาพร้อมกับสตอรี่จัดเต็ม หุ้นถึงขึ้นมายืนเหนือ 5 บาทแบบชิว ๆ ก่อนจะปิดไปที่ระดับ 5.20 บาท บวกไป 0.32 บาท หรือขึ้นไป 6.55% ด้วยมูลค่าการซื้อขาย 335 ล้านบาท ยิ่งทำให้มั่นใจว่าเที่ยวนี้จะติด SET100 อย่างแน่นอน เพราะเมื่อดูจากมาร์เก็ตแคปและมูลค่าซื้อขาย มันเข้าเกณฑ์ดังกล่าวเต็ม ๆ นะจ๊ะ
*ส่วนรายที่มาแบบ “เรื่อย ๆ มาเรียง ๆ” แต่เปี่ยมไปด้วยสตอรี่เด็ดมากมายอย่าง ACE ก็เป็นอีกหนึ่งช็อตที่นักเล่นห้ามมองข้ามเช่นกัน เพราะเที่ยวนี้เดินตามรอยรายข้างต้นทุกอย่าง เมื่อบวกกับราคาหุ้นที่ยืนปิดในระดับ 3.38 บาท บวกไป 0.12 บาท หรือขึ้นไป 3.70% ด้วยมูลค่าการซื้อขาย 95 ล้านบาท “โมนิก้า” ย่อมเชื่ออย่างสนิทใจว่าหุ้นน่าจะมีโอกาสไปต่อสวย ๆ เพราะฐานเก่าที่หุ้นย่ำเป็นเวลานานอยู่แถว 4 บาทน่ะซี
*อีกรายที่เหมาะต่อการเล่นรอบคงโฟกัสไปที่หุ้น TACC เพื่อชี้ให้เห็นการสะบัดตัวในแต่ละปียังอยู่ในกรอบ 2.50-5.50 บาท และเป็นจุดที่เล่นกันมาเป็นเวลา 2 ปีกว่า ๆ “โมนิก้า” เลยอยากให้แฟนคลับหันมาดูการขึ้นมาปิดที่ 4.18 บาท บวกไป 0.10 บาท หรือขึ้นไป 2.45% ด้วยมูลค่าการซื้อขาย 99 ล้านบาท ยังเป็นจุดที่นักเล่นควรตามไปไหม ? ลองกลับไปคิดเป็นการบ้านดูนะจ๊ะ